Bruid waarsku ander teen dié foutNicole Pellegrino (Foto: Alex Ashman Photography) ŉ Pasgetroude vrou het in ŉ videoboodskap gesê waaroor sy die meeste spyt is ná die troue en sy hoop dat niemand dieselfde fout as sy sal maak nie. Nicole Pellegrino het dié raad op haar TikTok-profiel gedeel en moedig voornemende bruide aan om nie foto’s van hul trourok met enigiemand anders te deel nie. Sy was so bly toe sy haar rok opgespoor het, dat sy ŉ foto daarvan voor die groot dag met almal gedeel het. Maar dit was ŉ fout. “Grootste trou-flop. Moenie jou trourok met enigiemand anders deel voor die groot dag nie,” sê sy in die video. “Ek het myne vir enigiemand gewys wat gevra het, en nou is ek baie spyt daaroor.” Volgens haar kan mens gewoonlik op mense se gesigte sien wanneer hulle nie van die rok hou nie. “Mense is nie goeie leuenaars nie en dit maak nie saak hoe hard hulle probeer nie – as hulle nie van die rok hou nie, gaan dit op hulle gesigte wys.” Selfs al is jy self dol oor jou rok en jy voel goed daarin, dan gaan mense se menings in jou onderbewussyn vassteek en dit kan jou eie mening oor jou rok laat verander, waarsku Nicole. “Deel dit net met twee mense, soos jou ma en jou strooimeisie, en dis AL. Op só manier is dit op die groot dat ŉ verrassing vir almal – dis dan die eerste keer dat jou gevolg ook die rok sien en dan is dit baie spesiaal en jy hoef nie bekommerd te wees wat ander mense dink nie.” Die video is baie gewild en word wyd op sosiale media gedeel. Talle kykers het haar bedank vir die raad en ander het gesê hulle het al iets soortgelyk beleef. “Ek het presies só gedink oor babaname! As mense nie van ŉ spesifieke naam hou nie, kan hulle nie hul ware gevoelens wegsteek nie!” Nicole en Michael Dennis Freas het in September vanjaar aan mekaar trou beloof tydens ŉ spesiale seremonie in Annapolis, Maryland in die VSA. Hulle het hul wittebrood in Kaapstad kom hou. Nicole het ook ŉ podsending saam met ŉ vriendin, Jordana Abraham, waar hulle raad oor troues deel.